CELEX: 
Language: ro
Date: 2017-03-02 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții cu privire la lista entităților care beneficiază de derogare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 648/2012 privind instrumentele financiare derivate extrabursiere, contrapărțile centrale și registrele centrale de tranzacții (EMIR) a fost adoptat în data de 4 iulie 2012 și a intrat în vigoare în data de 16 august 2012. 
            
            
               Băncile centrale europene și entitățile publice din Uniune care au atribuții de administrare a datoriei publice sau care intervin în acest proces beneficiază de derogare de la aplicarea prevederilor EMIR. 
            
            
               În temeiul articolului 1 alineatul (6) din EMIR, Comisia Europeană are competența de a adopta acte delegate în conformitate cu articolul 82 pentru a modifica lista entităților cărora nu li se aplică prevederile EMIR.
            
            
               În conformitate cu articolul 1 alineatul (6) din EMIR, Comisia Europeană a evaluat regimul aplicat de către o serie de țări terțe băncilor centrale și entităților publice care administrează datoria publică, acestea fiind țări în care aplicarea reformelor privind instrumentele OTC (instrumente financiare derivate extrabursiere) este suficient de avansată sau țări care au solicitat evaluarea respectivă. Analiza respectivă este prezentată într-un raport către Parlamentul European și Consiliu care este atașat prezentului act delegat. Raportul concluzionează că, în condițiile actuale, băncile centrale și entitățile publice care au atribuții de administrare a datoriei publice sau care intervin în acest proces în Australia, Canada, Hong Kong, Mexic, Singapore și Elveția ar trebui să fie incluse în lista entităților care beneficiază de derogare în conformitate cu prevederile EMIR. 
            
            
               2.CONSULTĂRI PREALABILE ADOPTĂRII ACTULUI
            
            
               În cadrul evaluării, serviciile Comisiei au consultat cele șase jurisdicții evaluate pentru a obține informații despre cadrul legal referitor la instrumentele OTC și, în special, despre regimul aplicat de cadrul legal respectiv băncilor centrale și entităților publice care au atribuții de administrare a datoriei publice sau care intervin în acest proces. 
            
            
               De asemenea, serviciile Comisiei au consultat Grupul de experți al Comitetului european pentru valori mobiliare, format din reprezentanți ai statelor membre.
            
            
               3.ELEMENTELE JURIDICE ALE ACTULUI DELEGAT
            
            
               Articolul 1 precizează modificările care urmează să fie aduse Regulamentului (UE) nr. 648/2012.
            
            
               Articolul 2 prevede că regulamentul intră în vigoare în a douăzecea zi de la data publicării în Jurnalul Oficial.
            
            
               REGULAMENTUL DELEGAT (UE) …/… AL COMISIEI
            
            
               din 2.3.2017
            
            
               de modificare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții cu privire la lista entităților care beneficiază de derogare
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții
                  1
               , în special articolul 1 alineatul (6),
            
         
         
            
               întrucât:
            
            
               (1)Exercitarea responsabilităților în domeniul monetar și administrarea datoriei publice au un impact combinat asupra funcționării piețelor privind rata dobânzii și aceste două funcții ar trebui să fie coordonate astfel încât să se asigure realizarea eficientă a acestora. Deoarece Regulamentul (UE) nr. 648/2012 exclude din domeniul de aplicare băncile centrale din Uniune și alte entități din Uniune care administrează datoria publică pentru a nu afecta capacitatea acestora de a exercita atribuții de interes comun, aplicarea unor norme diferite acestor funcții atunci când sunt exercitate de către entități din țările terțe ar fi în detrimentul realizării efective a acestora. Pentru a se asigura faptul că băncile centrale și alte entități publice din țările terțe care au atribuții de administrare a datoriei publice sau care intervin în acest proces continuă să fie în măsură să își exercite atribuțiile în mod adecvat, entitățile respective ar trebui, de asemenea, să beneficieze de derogare de la prevederile Regulamentului (UE) nr. 648/2012. 
            
            
               (2)Comisia a efectuat o evaluare a regimului aplicat băncilor centrale și entităților publice care au atribuții de administrare a datoriei publice sau care intervin în acest proces, de către cadrul legal din anumite țări terțe și a prezentat concluziile acestei evaluări Parlamentului European și Consiliului. În special, Comisia a efectuat o analizare comparativă a regimului și a standardelor de management al riscului aplicate tranzacțiilor cu instrumente financiare derivate la care participă entitățile menționate și băncile centrale în jurisdicțiile respective.
            
            
               (3)Analiza Comisiei a concluzionat că băncile centrale și entitățile publice care au atribuții de administrare a datoriei publice sau care intervin în acest proces în Australia, Canada, Hong Kong, Mexic, Singapore și Elveția ar trebui să beneficieze de derogare de la cerințele privind compensarea și raportarea prevăzute în Regulamentul (UE) nr. 648/2012.
            
            
               (4)Prin urmare, băncile centrale și entitățile publice care au atribuții de administrare a datoriei publice sau care intervin în acest proces în Australia, Canada, Hong Kong, Mexic, Singapore și Elveția ar trebui să fie incluse în lista entităților care beneficiază de derogare, prevăzută în Regulamentul (UE) nr. 648/2012.
            
            
               (5)Comisia continuă să monitorizeze cu regularitate regimul aplicat băncilor centrale și entităților publice menționate care beneficiază de derogare de la cerințele privind compensarea și raportarea prevăzute în Regulamentul (UE) nr. 648/2012. Lista poate fi actualizată în funcție de evoluția reglementărilor din țările terțe respective și de noile surse relevante de informații. Reevaluarea ar putea determina eliminarea anumitor țări terțe din lista entităților care beneficiază de derogare,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 1 alineatul (4) litera (c) din Regulamentul (UE) nr. 648/2012, se adaugă următoarele puncte:
            
            
               „(iii)
                     Australia; 
            
            
               (iv)Canada;
            
            
               (v)Hong Kong;
            
            
               (vi)Mexic;
            
            
               (vii)Singapore;
            
            
               (viii)Elveția.”
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 2.3.2017.
            
            
               
                     Pentru Comisie,
               
            
         
         
            
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  JO L 201, 27.7.2012, p. 1